**Õiguskantsler**

Kohtu 8

info@oiguskantsler.ee

Meie 05.08.2025 KL 112-25

**Tarbijahuvidest seoses seadusjärgsete monopolide hinnakujundusega**

Austatud õiguskantsler Ülle Madise. Eesti Omanike Keskliidu (EOKL) pöördub Teie poole seoses ELTS, MGS, KKS ja ÜVVKS alusel tegutsevate monopolide (seadusjärgsed monopolid) hinnakujundusega. Eelkõige teeb EOKL´ile muret seadusjärgsete monopolide üle järelevalvet teostavate institutsioonide praktika, mis on omanike liidu hinnangul tarbija huvidega vastuolus. Näiteks on Konkurentsiamet Tarbija kaugküttepiirkonnas kooskõlastatud ebamõistlikult kõrge soojuse hinna kohta mh öelnud, et ameti kohustuseks on tagada seadusjärgse monopoli kasumlikkus, ja vaatamata asjaolule, et tema hinnatase ületab mitmekordselt teiste lähipiirkonna kaugkütte ettevõtjate hinnataset.

Kohalikel omavalitsustel, mis on teatavasti peamised veemonopolide omanikud, on halvaks kombeks vaadata ennekõike oma ettevõtte kasumlikkust, selmet parandada efektsiivsust, näiteks naaberomavalitsuse vee-ettevõtjaga liitumise kaudu. Ja nii ongi (koostöös Konkurentsiameti „kohustusega“) tekkinud mitmes KOV-is ebaterve olukord, kus veemonopoli kasumimarginaal on stabiilselt üle 30% ning hinna erinevused on neljakordsed.

Uurivas ajakirjanduses avaldatud info põhjal (Märja alevik ja Loksa linn kaugküttevõrk) ei teosta seadusjärgsetele monopolidele toetuseid jagav Keskkonnainvesteeringute Keskus sisulist kontrolli monopolide investeeringute, mistõttu võib saada tarbijale hinnatõus osaks ka siis, kui teenuse kvaliteedis midagi paremuse suunas ei muutu.

EOKL peab lühinägelikuks ja tarbijaõiguse jämedaks rikkumiseks (vt AvTS § 28 lg 1 p 26 ja 27) ka praktikat, mille kohaselt varjavad seadusjärgsed monopolid, Konkurentsiamet ja KOV-id hinnakujunduse aluseks olevaid andmeid ärisaladuse ettekäändel. Kontrollimatu ja ebavõrdse hinnatõusu tingimustes võimendub üha enam nn „viimane kustutab tule“ probleem vee- ja kaugküttesektoris, kus ebamõistlikult kõrge hinna tõttu on üha rohkem tarbijaid sunnitud end teenusest „lahti ühendama“, mis kasvatab omakorda lumepallina teenust edasi ostvate tarbijate hinnataset.

Võttes arvesse eeltoodut palub EOKL Teid võtta seadusjärgsete monopolide hinnakujundus, nende läbipaistvus ja efektiivsus kõrgendatud tähelepanu alla. Juhul, kui Teil on soovitusi ja ettepanekuid, kuidas tarbijate huve püstitatud probleemide osas paremini kaitsta, siis on EOKL kõikidele ettepanekutele avatud.

Lugupidamisega,

Andry Krass

Juhatuse esimees